हालात का जायजा लेने गई टीम की पुलिस से बहस हुई, पीड़ितों से मिलने नहीं दिया
West Bengal (Hooghly) Ram Navami Violence - ‘पश्चिम बंगाल के हुगली में पुलिस ने हिंसा होने दी’, 30 मार्च को रामनवमी जुलूस में हुई हिंसा को लेकर रविवार को पूर्व जज नरसिम्हा रेड्डी ने बंगाल पुलिस पर आरोप लगाया है।
पश्चिम बंगाल में रामनवमी की शोभायात्रा के दौरान हुई हिंसा पर NHRC ने अपनी रिपोर्ट पेश की है। इसमें कहा गया है कि पुलिस ने हिंसा होने दी, उसे रोकने की कोशिश नहीं की। पटना हाईकोर्ट के रिटायर्ड चीफ जस्‍ट‍िस नरसिम्हा रेड्डी व NHRC की 6 सदस्यीय फैक्ट फाइंडिंग टीम की इस रिपोर्ट में कहा गया है कि दंगे प्री प्लांड थे और भड़काए गए थे।
टीम ने यह आरोप भी लगाया कि पुलिस ने उन्हें हिंसा प्रभावित क्षेत्रों के साथ उन जगहों पर भी नहीं जाने दिया जहां धारा 144 नहीं लागू की गई। टीम के मुताबिक, शनिवार को रिसड़ा जाते समय पुलिस ने उन्हें झड़प वाली जगह से लगभग 3 किमी दूर श्रीरामपुर में रोक दिया। टीम का कहना है कि पुलिस को डर है कि अगर हम वहां गए तो हमें हकीकत पता चल जाएगी।
नरसिम्हा रेड्‌डी का आरोप- बंगाल पुलिस तानाशाह की तरह बर्ताव कर रही
रिटायर्ड चीफ जस्टिस ने कहा कि हमें पीड़ितों से नहीं मिलने दिया गया। बंगाल पुलिस हमारे फोन का भी जवाब नहीं दे रही है। हमें लगता है पुलिस ने हिंसा रोकने के लिए कोई एक्शन नहीं लिया। इस मामले में बंगाल पुलिस तानाशाह की तरह एक्ट कर रही है। वह (पुलिस) एक पार्टी के एजेंडा को प्रमोट करने में लगे हुए हैं।
फैक्ट-फाइंडिंग टीम की पुलिस से बहस हुई
शनिवार को रिसड़ा जाने से रोके जाने पर फैक्ट-फाइंडिंग टीम के सदस्यों की पुलिस से बहस हुई। टीम के सदस्यों का कहना था कि उनका इरादा स्थानीय लोगों से बात करना था और जानकारी लेकर वापस आना था।
पुलिस ने दिया कानून व्यवस्था का हवाला
वहीं पुलिस का कहना है कि 6 सदस्यीय टीम को उन अशांत इलाकों में जाने की इजाजत नहीं दी जा सकती जहां धारा 144 अभी भी लागू है। उन्होंने तर्क दिया कि यदि टीम के सदस्य मौके पर पहुंचे तो धारा 144 का उल्लंघन करते हुए उनके आसपास कई लोग इकट्ठा हो सकते हैं।
भाजपा विधायक ने की थी सेंट्रल फोर्स की तैनाती की मांग
रामनवमी के दौरान हुगली में हुई हिंसा को लेकर भाजपा विधायक बिमान घोष ने केंद्रीय गृह मंत्री अमित शाह और पश्चिम बंगाल के राज्यपाल सीवी आनंद बोस को पत्र लिखकर हस्तक्षेप करने और पश्चिम बंगाल में केंद्रीय बलों की तैनाती की मांग की थी।
बंगाल में रामनवमी के दौरान 30 मार्च से शुरू हुई हिंसा की घटना सिलसिलेवार पढ़ें...
30 मार्च: पश्चिम बंगाल के हावड़ा, उत्तरी दिनाजपुर और इस्लामपुर में गुरुवार यानी 30 मार्च को शोभायात्रा के दौरान हिंसक झड़प हुई थी। यहां शोभायात्रा के दौरान दो गुटों में जमकर पत्थरबाजी हुई। इसमें एक युवक की मौत हो गई थी, जबकि पांच-छह पुलिसकर्मी घायल हुए थे।
पुलिस ने बताया था कि युवक की मौत हिंसा के दौरान हार्ट अटैक से हुई थी। पुलिस ने आंसू गैस की मदद से लोगों को वहां से हटाया था। कुछ लोगों को वहां गिरफ्तार भी किया गया था।
31 मार्च: शुक्रवार यानी 31 मार्च को एक बार फिर हावड़ा के शिबपुर में पत्थरबाजी और आगजनी की घटना सामने आई थी। यहां एक वर्ग ने मंदिरों में तोड़फोड़ की है। इसके बाद पूरे इलाके में पुलिस ने फ्लैग मार्च किया गया था। इसके चलते दोनों घटनाओं में 38 लोगों को गिरफ्तार किया गया था।
2 अप्रैल: रविवार को रिसड़ा शोभायात्रा के दौरान दो गुटों के बीच हिंसक झड़प हुई थी दोनों गुटों ने एक-दूसरे पर पत्थरबाजी की और वाहनों में आग लगा दी। पथराव के दौरान भाजपा विधायक बिमान घोष घायल हुए। हुगली और आसपास के इलाकों में धारा 144 लगा दी गई। अब तक हिंसा में शामिल 12 लोगों की गिरफ्तारी हो चुकी है।
3 अप्रैल: सोमवार देर रात रिसड़ा रेलवे स्टेशन के बाहर पथराव हुआ। पूर्वी रेलवे के मुख्य PRO कौशिक मित्रा ने बताया कि यात्रियों की सुरक्षा को ध्यान में रखते हुए रात 10 बजे से 1 बजे तक हावड़ा-बैंडल रूट पर सभी लोकल, मेल और एक्सप्रेस ट्रेनों का संचालन रोक दिया गया। घटना के बाद रिसड़ा स्टेशन के बाहर भारी पुलिस फोर्स तैनात किया गया। पूरी खबर यहां पढ़ें...
रामनवमी पर हिंसा से जुड़ी ये खबरें भी पढ़ें...
बिहार में रामनवमी की शोभायात्रा पर हिंसक झड़प:सासाराम में बमबाजी के बाद घरों को फूंका
बिहार के दो जिले रोहतास और नालंदा में रामनवमी की शोभायात्रा को लेकर हिंसक झड़प हुई। दोनों तरफ से बमबाजी, फायरिंग और पत्थरबाजी में कई लोग घायल हो गए। घर और दुकानों को आग के हवाले कर दिया गया। सासाराम और पूरे नालंदा में धारा-144 लगा दी गई।
नालंदा के बिहारशरीफ में फायरिंग में 6 लोगों को गोली लगी। 12 से ज्यादा बाइकें फूंक दी गईं कई दुकानों को आग के हवाले कर दिया गया। पूरी खबर पढ़े
‘जुलूस में हथियार लहराए, हमारे इलाके में घुसे’:बंगाल में रामनवमी पर हिंसा, हिंदू बोले- हम पर छतों से पत्थर बरसाए गए
पश्चिम बंगाल के हावड़ा में 30 मार्च को रामनवमी जुलूस के दौरान हिंसा हुई। उस जगह पुलिस ड्रोन से चप्पे-चप्पे पर नजर बनाए हुए है। CCTV फुटेज खंगाले जा रहे हैं। लोगों से पूछताछ की जा रही है। पूरी खबर पढ़े